## Pravilnik o iskaznici i znaku graničnog veterinarskog inspektora

### NN 69/1991 (20.12.1991.), Pravilnik o iskaznici i znaku graničnog veterinarskog inspektora

# MINISTARSTVO POLJOPRIVREDE, ŠUMARSTVA I VODOPRIVREDE

Na temelju članka 1l0. stavka 2. Zakona o zdravstvenoj zaštiti životinja
i veterinarskoj djelatnosti ("Narodne novine", broj 52/91) i
članka 91. Zakona o upravi ("Narodne novine", broj 16/78, 50/78,
29/85, 48/85, 41/90, 47/90 i 53A/91), ministar poljoprivrede, šumarstva
i vodoprivrede donosi

## PRAVILNIK

### o iskaznici i znaku graničnog veterinarskog inspektora

Članak 1.

Ovim pravilnikom propisuje se obrazac iskaznice i znak graničnog veterinarskog
inspektora, način izdavanja i zamjene te način vođenja evidencije o izdanim
i vračenim iskaznicama i znakovima graničnog veterinarskog inspektora.

Članak 2.

Iskaznica graničnog veterinarskog inspektora (u daljem tekstu: iskaznica)
pravokutnog je oblika. dimenzije 85 x 55 mm i izrađuje se u polaroid tehnici.

Prednja strana iskaznice iz stavka 1. ovog članka sadrži:

- na gornjoj lijevoj strani grb Republike Hrvatske;

- desno od grba ispisano je "Republika Hrvatska Ministarstvo poljoprivrede,
šumarstva i vodoprivrede". Ispod grba je prazan prostor za fotografiju
preko koje je u gornjem desnom kutu otisnut pečat Ministarstva poljoprivrede,
šumarstva i vodoprivrede;

- desno od prostora za fotografiju ispisuje se oznaka

-"iskaznica graničnog veterinarskog inspektora", ime i prezime
radnika i naziv granične veterinarske stanice;

- ispod mjesta za fotografiju upisuje se jedinstveni matični broj gradanina
(JMBG).

Poleđina iskaznice iz stavka 1. ovog članka sadrži ovlaštenje graničnog
veterinarskog inspektora, s lijeve strane je broj iskaznice, mjesto i datum
izdavanja iskaznice, s desne strane je mjesto pečata i potpis ovlaštene
službene osobe koja izdaje iskaznicu.

Članak 3.

Znak graničnog veterinarskog inspektora (u daljem tekstu: znak) ovalnog
je oblika, velićine 56 x 42 mm. Vanjski rub oval je zlatnožute boje sa
reljefom hrvatskog pletera. U središnjoj vertikalnoj osi ovala nalazi se
u gornjem rubu hrvatskog pletera hrvatski grb u propisanim bojama, visine
16 mm, a ispod njega veliko slovo "V" plave boje velićine 22
mm koje vrhom ulazi do donjeg ruba reljefa hrvatskog pletera. Na donjem
dijelu slova "V" nalazi se metalna srebrna traka u koju se upisuje
broj znaka. U središnjoj osi slova "V" nalazi se lik srebrne
zmije opletene oko središnje smještenog pruta.

Osnova podloge znaka je srebrnastometalne boje. Tamnoplavim slovima
veličine 3 mm, ispod gornjeg dijela hrvatskog pletera, lijevo i desno od
grba ispisano je "Republika Hrvatska", a u donjem dijelu znaka,
lijevo i desno od slova "V", ispisano je "veterinarski inspektor".

Znak je izrađen od reljefno utisnutog nerđajućeg lima sa učvršćenim
grbom od reljefno debljeg materijala. Na poleđini znaka je igla za učvršćivanje.

Članak 4.

Iskaznicu i znak izdaje ministar poljoprivrede, šumarstva i vodoprivrede.

Članak 5.

O izdanim i vračenim iskaznicama i znakovima vodi se evidencija u Ministarstvu
poljoprivrede, šumarstva i vodoprivrede.

Evidencija iz stavka 1. ovog članka sadrži: prezime i ime graničnog
veterinarskog inspektora kojem je izdana iskaznica i znak, naziv granične
veterinarske stanice, broj i datum izdavanja iskaznice i znaka te rubriku
za napomene.

Članak 6.

Iskaznica i znak vrijede od dana njihova izdavanja do prestanka ovlaštenja
za obavljanje poslova graničnog veterinarskog inspektora (u daljem tekstu:
Inspektor).

Članak 7.

Inspektor koji izgubi iskaznicu ili znak ili na drugi način ostane bez
iskaznice odnosno znaka, dužan je o tome odmah obavijestiti neposrednog
rukovoditelja.

Nova iskaznica ili znak izdat će se nakon što je izgubljena ili na drugi
način nestala iskaznica ili znak oglašena nevažećom u "Narodnim novinama".

Članak 8.

Inspektor koji je razriješen dužnosti, dužan je iskaznicu i znak vratiti
Ministarstvu poljoprivrede, šumarstva i vodoprivrede s danom razrješenja.

Vračena iskaznica i znak poništavaju se i pohranjuju.

Članak 9.

Izdane iskaznice i znakovi zamijenit će se iskaznicama i znakovima utvrdenim
ovim pravilnikom u roku 30 dana od dana njegovog stupanja na snagu.

Članak 10.

Obrazac iskaznice i znaka s odgovarajućim sadržajem tiskani su uz ovaj
pravilnik i čine njegov sastavni dio.

Članak 11.

Danom stupanja na snagu ovog pravilnika prestaje važiti Pravilnik o
iskaznici i znaku saveznoga graničnoga veterinarskog inspektora ("Službeni
list SFRJ", broj 70/86 i "Narodne novine". broj 52/91).

Članak 12.

Ovaj pravilnik stupa na snagu osmoga dana od dana objave u "Narodnim
novinama".

Klasa: 322-01/91-01/526

Urbroj : 525-01-91-1

Zagreb, 11. prosinca 1991 g.

Ministar poljoprivrede. šumarstva i vodoprivrede

**Ivan Tarnaj, dipl. ing. v. r.**

```
OBRAZAC ISKAZNICE

Prednja strana
__________________________________________________________________________
                        REPUBLIKA HRVATSKA
Grb                     MINISTARSTVO POLJOPRIVREDE,
Republike               ŠUMARSTVA I VODOPRIVREDE
Hrvatske

                        ISKAZNICA
                        GRANIČNOG VETERINARSKOG INSPEKTORA

                        _____________________________________________
                                                ime

                        _____________________________________________
                                                prezime
JMBG___________
                        _____________________________________________
                                        (granična veterinarska stanica)

__________________________________________________________________________

Poleđina
__________________________________________________________________________

OVLAŠTENJE
Nosilac ove iskaznice ovlašten je u okviru svoje nadležnosti utvrđene
Zakonom o zdravstvenoj zaštiti životinja i veterinarskoj djelatnosti
("Narodne novine" broj 52/91) i propisa donesenih na temelju njega
obavljati poslove granične veterinarske inspekcije.

Broj__________________________

Zagreb,_______________________

                M.P.                            ___________________________
                                                        MINISTAR

ISKAZNICA VRIJEDI DO OPOZIVA
________________________________________________________________________

ZNAK GRANIČNOG VETERINARSKOG INSPEKTORA

```

Pravilnik, NN 69/1991-1807
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)